《乘兴游邓季明园池邀志宏同会再赋陈园韵》
宋代·李纲

幽人筑小圃，自乐不知老。闻名虽已熟，相见苦不早。

忘怀倾盖间，什我羁旅恼。春风入芳林，乘兴聊一讨。

嘉葩寒未开，美木晴更好。飘零桃与杏，残红委烟草。

急令招小阮，谈笑款清抱。披襟步方池，散策穷远岛。

翛然适我情，忘此归志浩。人生暂寄身，宠辱何足道。

舐痔得车多，未可骄黄槁。一杯且相属，起舞不须翿。

文楸响玉子，更试兵家捣。羸形乍泉涨，猛势惊电扫。

应怜客素痴，屡劝罚觥倒。归待月华生，清光满春昊。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。